Arrenca el projecte europeu FloraLab per preservar la flora dels ecosistemes transfronterers de l'est dels Pirineus, vulnerables als canvis globals (climàtics i causats per activitats humanes).
L'originalitat i la diversitat florística són elements importants de la biodiversitat pirinenca.
L'objectiu del projecte és preservar i promoure aquesta flora com a patrimoni natural transfronterer de l'est del Pirineu.
Set estructures de l'est dels Pirineus que tenen diversitat d'enfocaments en ecologia i gestió d'hàbitats naturals han proposat fundar i administrar una xarxa de "laboratoris botànics a cel obert" (LBCO) per posar en comú les habilitats i d'experiències de cadascun i impulsar una estratègia comuna per preservar a mig termini les espècies rares i amenaçades de l'est dels Pirineus (Pirineus Orientals, Catalunya, Ariège i Andorra).
Els LBCO seran llocs amb diferents funcions:
· Estudi: per preservar i donar a conèixer la flora patrimonial s'hi faran controls de seguiment, estudis genètics i pedològics.
També s'hi crearan zones de proves de gestió concertada, amb el suport d'eines de captura de dades que es crearan expressament (bases de dades i formularis).
· Intercanvi i posada en comú: aquest projecte consolida el treball de la xarxa FLORACAT, que reuneix gestors d'espais naturals, centres d'investigació, associacions naturalistes i institucions públiques que comparteixen els seus coneixements i habilitats.
· Formació, sensibilització i acompanyament: a l'abast de múltiples col·lectius com estudiants d'ecologia o agents territorials (pastors i ramaders, forestals, guies de muntanya, etc.), per tal que coneguin la flora pirinenca i la seva vulnerabilitat i treballin per millorar-ne la conservació
Les espècies objecte d'estudi i conservació dins els laboratoris a cel obert són endèmiques dels Pirineus orientals o bé es troben en el seu límit de distribució sud.
Algunes d'aquestes espècies són el maiàntem (Maianthemum bifolium), el julivert d'isard (Xatardia scabra), l'esperó muntanyenc (Delphinium montanum) o la fetgera
La xarxa s'obrirà, a la fi del projecte, a altres regions que desitgin unir-se a la xarxa per ampliar l'enfocament a tot el massís.
Les accions previstes al projecte FloraLab són principalment les següents:
· Definició del concepte de "laboratori botànic a cel obert".
· Elaboració d'estudis i síntesis botàniques.
· Creació d'eines digitals compartides per centralitzar i analitzar les dades de camp.
· Creació d'eines que permetran prendre decisions sobre la conservació de la flora mitjançant activitats agro-pastorals, forestals, a l'aire lliure i publicació d'un catàleg d'experiències.
· Reunions tècniques entre professionals i tècnics del medi ambient.
· Intervencions a universitats i algunes escoles secundàries agrícoles.
· Creació d'un mòdul formatiu específic per al projecte a la Universitat de Perpinyà.
· Concursos fotogràfics a tot el territori (premis especials, categoria «flora»)
· Exposició itinerant a l'aire lliure.
· Festival d'una setmana dedicat a la flora dels Pirineus (sortides botàniques, excursions, tallers diversos, conferències, activitats lúdiques i sensorials, etc.)
· Desenvolupament d'un distintiu ambiental "Pobles Botànics Pirinencs".
· Divulgació i articles científics per promoure resultats.
· Elaboració d'un portal web, butlletí d'informació, pòster i pancartes.
· Difusió, comunicació i contacte amb la premsa local (emissions de ràdio, dossier de premsa, etc.).
Les actuacions s'impulsaran en col·laboració amb altres projectes pirinencs (OPCC-FLORAPYR, GREEN).
El projecte s'estén de gener de 2020 a juny de 2022.
Té un cost total de 625.291,53 € i estarà finançat en un 65% per fons europeus.
El Departament de Territori i Sostenibilitat hi participa, mitjançant el servei de Fauna i Flora, el Parc Natural de l'Alt Pirineu, el Parc Natural de les Capçaleres del Ter i del Freser i el Parc Natural del Cadí-Moixeró.
El cap de fila és la Federació de les Reserves Naturals Catalanes i els altres cinc socis són el Parc Natural Regional dels Pirineus Catalans, el Conservatori d'Espais Naturals d'Arieja-Associació de Naturalistes d'Arieja, la Universitat de Perpinyà-Via Domitia, l'Institut d'Estudis Andorrans i la Institució Catalana d'Història Natural.
Com a socis associats hi ha els Conservatoris Botànics Nacionals dels Pirineus i del Mediterrani, el Consell Departamental dels Pirineus Orientals i el Centre de formació i investigació en entorns mediterranis / Centre nacional d'investigació científica.
FloraCat és l'origen del projecte FloraLab.
Aquesta xarxa es va gestar a unes jornades tècniques transfrontereres celebrades a Pi de Conflent el 2012 i es va crear oficialment el 2014, davant la necessitat d'establir les bases per al seguiment de la flora patrimonial comuna a Espanya, França i Andorra.
Les espècies es troben amb el mateix tipus d'amenaces a banda i banda de les fronteres, (com per exemple el canvi global i la degradació d'hàbitats).
FloraCat és una xarxa de botànics i ecòlegs professionals o voluntaris, que fins ara no ha tingut finançament europeu però ha impulsat l'intercanvi d'informació, l'establiment de protocols d'estudi i l'edició de síntesis anuals, que estan a la base de FloraLab.
El programa POCTEFA V-A és un programa europeu de cooperació transfronterera centrat en el territori fronterer d'Espanya, França i Andorra destinat a reforçar la integració econòmica i social d'aquesta zona i a fomentar-hi el desenvolupament sostenible.
Per cinquena vegada, en el període 2014-2020 cofinança amb fons FEDER projectes promoguts i gestionats per actors de banda i banda dels Pirineus.
Redactat per: Albert Vila, Clara Racionero i Júlia Rubert i Tayà
Tendències de la biodiversitat a Catalunya, Nous objectes de conservació, Generació de geoinformació de referència, Indicadors ambientals, Processos de coordinació institucional, Dimensió social de la sostenibilitat